b"\n_START_ARTICLE_\nSherlock Jr.\n_START_SECTION_\nArgument\n_START_PARAGRAPH_\nBuster Keaton interpreta el paper d'un jove projeccionista de cinema que somnia ser detectiu i que, deg\xc3\xbat a un malent\xc3\xa8s, es veu involucrat en un cas de robatori que no ha com\xc3\xa8s. D'en\xc3\xa7\xc3\xa0 aquest punt de partida, viur\xc3\xa0 unes extraordin\xc3\xa0ries aventures en les que s'hi barrejaran el m\xc3\xb3n real i el dels somnis...\n_START_SECTION_\nLa gestaci\xc3\xb3 del film\n_START_PARAGRAPH_\nBuster Keaton ja tenia el gui\xc3\xb3 i les localitzacions de la pel\xc2\xb7l\xc3\xadcula gaireb\xc3\xa9 en marxa quan va decidir passar-li la direcci\xc3\xb3 al seu amic Roscoe Arbuckle, el qual estava passant seriosos problemes econ\xc3\xb2mics i personals; repudiat a Hollywood arran de l'esc\xc3\xa0ndol que va patir dos anys abans. Roscoe Arbuckle nom\xc3\xa9s va arribar a treballar-hi una setmana sencera; no estava en el seu millor moment ni amb la millor actitud per a rodar una com\xc3\xa8dia, generant molts m\xc3\xa9s problemes que resolent-los. Afortunadament, el mateix Buster li trob\xc3\xa0 una nova feina per a dirigir The Red Mill (1926), un film amb Marion Davis per, m\xc3\xa9s tard, reprendre la direcci\xc3\xb3 de la pel\xc2\xb7l\xc3\xadcula ell personalment, tal com ja ho havia planejat al comen\xc3\xa7ament._NEWLINE_Sherlock Jr. \xc3\xa9s, de tots els llargmetratges que va realitzar Buster Keaton, el que utilitzaria m\xc3\xa9s elements fant\xc3\xa0stics. Tamb\xc3\xa9 va ser el t\xc3\xa8cnicament m\xc3\xa9s complex, amb els efectes especials m\xc3\xa9s dif\xc3\xadcils d'aconseguir de tota la seva carrera. L'escena m\xc3\xa9s ins\xc3\xb2lita \xc3\xa9s aquella en qu\xc3\xa8 el personatge que interpreta Keaton entra literalment a dins d'una pantalla de cinema, a on s'est\xc3\xa0 projectant una altra pel\xc2\xb7l\xc3\xadcula, dins la qual pateix el turment de ser bandejat pels sobtats canvis d'escenari a cada canvi de pla d'aquesta, mentre ell \xc3\xa9s sempre el mateix, va rebent tota mena de patacades. L'escena- tot un sofisticat gag metalisguistic- fou resolta amb mestria pel trucatge que invent\xc3\xa0 el seu operador de c\xc3\xa0mera Elgin Lessley. El resultat que d\xc3\xb3na a la pantalla \xc3\xa9s, encara ara, molt convincent. Keaton comentava orgull\xc3\xb3s que els operadors de la compet\xc3\xa8ncia examinaven el film sense esbrinar quin podia ser el secret del truc utilitzat._NEWLINE_En una de les moltes caigudes que va fer al llarg del film, Keaton es va fracturar una v\xc3\xa8rtebra del coll, trencament que va descobrir onze anys despr\xc3\xa9s en una revisi\xc3\xb3 m\xc3\xa8dica rutin\xc3\xa0ria. Mentre rodava la pel\xc2\xb7l\xc3\xadcula no havia donat massa import\xc3\xa0ncia als dolors que patia, fent continuar el rodatge, com si res important hagu\xc3\xa9s passat.\n_START_SECTION_\nAntecedents i her\xc3\xa8ncia\n_START_PARAGRAPH_\nLa pel\xc2\xb7l\xc3\xadcula va tenir un \xc3\xa8xit de cr\xc3\xadtica i p\xc3\xbablic acceptable, tot i que tothom en sortia sorpr\xc3\xa8s de les aportacions t\xc3\xa8cniques d'aquesta. Els elogis m\xc3\xa9s encesos vingueren dels intel\xc2\xb7lectuals i artistes estrangers. El director de cinema franc\xc3\xa8s Ren\xc3\xa9 Clair afirm\xc3\xa0 que amb aquest film, Buster Keaton havia demostrat ser el Pirandello de la pantalla. El prestigi que t\xc3\xa9 ara, per part dels historiadors, \xc3\xa9s nom\xc3\xa9s superat pel de El maquinista de la General, i \xc3\xa9s al mateix nivell que The Navigator, La nostra hospitalitat entre altres cl\xc3\xa0ssics keatonians._NEWLINE_La pel\xc2\xb7l\xc3\xadcula t\xc3\xa9 evidents antecedents en algunes de les rodades, entre quinze i vint anys abans, pel franc\xc3\xa8s Georges M\xc3\xa9li\xc3\xa8s i per l'aragon\xc3\xa8s-catal\xc3\xa0 Segundo de Chom\xc3\xb3n. La influ\xc3\xa8ncia que exerc\xc3\xad l'escena en qu\xc3\xa8 ell entrava a la pantalla ha inspirat moltes pel\xc2\xb7l\xc3\xadcules. Cal mencionar els exemples del film itali\xc3\xa0 de Carlo Ludovico Bagaglia, A due voci, l'argent\xc3\xad de Fernando Ayala, Tarde de cine i els estatunidencs La rosa porpra del Caire de Woody Allen i L'\xc3\xbaltim gran heroi de John Mc Tiernan, amb Arnold Schwarzenegger. Darrerament, a un nivell m\xc3\xa9s intimista, la italiana Dopo mezzanotte tamb\xc3\xa9 ha fet un obert homenatge al cl\xc3\xa0ssic de Keaton."